PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/074	Bratislava 8. júla 2005

Protimonopolný úrad Slovenskej republiky, odbor koncentrácií v správnom konaní začatom z vlastného podnetu vo veci uloženia pokuty za porušenie § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. podnikateľovi EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a, zastúpenému JUDr. Erikou Csekes, advokátkou, Advokátska kancelária Csekes, Világi, Drgonec & partners, s. r. o., Sasinková 12, 811 08 Bratislava,

r o z h o d o l

na základe § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že podnikateľovi EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a, ukladá pokutu za porušenie povinnosti oznámiť koncentráciu, spočívajúcu v získaní priamej kontroly podnikateľom EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a, nad podnikom podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, na základe uznesenia o zvýšení základného imania prijatého rozhodnutím valného zhromaždenia podnikateľa Slovenské lodenice Komárno, a. s., Poľná 3, 811 08 Bratislava, Slovenská republika, IČO 35796812, na jeho mimoriadnom valnom zhromaždení konanom dňa 15. 12. 2003 tak, ako vyplýva z notárskej zápisnice N 1231/2003, NZ 120860/2003 zo dňa 15. 12. 2003, vo výške

40 000 Sk

(slovom štyridsaťtisíc slovenských korún),

ktorú je povinný zaplatiť na účet Štátnej pokladnice číslo: 7000060793/8180, KS 1118, VS 05631074, v lehote do 15 dní odo dňa nadobudnutia právoplatnosti tohto rozhodnutia.
O d ô v o d n e n i e :

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 30. 4. 2004 doručené listom, zaevidovaným úradom pod číslom 2394/2004, podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) oznámenie koncentrácie spoločnosťou E. I. C., a. s., Poľná 3, 811 08 Bratislava, Slovenská republika (ďalej len „SR“), IČO 35857706 (ďalej len „EIC“), zastúpenou Petrou Tokár Stark, Advokátska kancelária Csekes, Világi, Drgonec a Spoločníci, Sasinková 12, 811 08 Bratislava (ďalej len „právna zástupkyňa“), spočívajúcej v získaní kontroly podnikateľom EIC nad podnikom podnikateľa Slovenské lodenice Komárno, a. s., Poľná 3, 811 08 Bratislava, SR, IČO 35796812 (ďalej len „SLKB“), prostredníctvom kúpy 70 % akcií spoločnosti SLKB na základe Zmluvy o kúpe cenných papierov uzatvorenej medzi EUROPEAN AMERICAN INVESTMENT BANK, AG, Wallnerstrasse 4, 1010 Viedeň, Rakúska republika, registračné číslo FN 67337a (ďalej len „EAIB“) a EIC, zo dňa 28. 4. 2004 (ďalej len „Zmluva“).

1. Zastavené konanie

Na základe tohto oznámenia sa dňa 30. 4. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci oznámenej koncentrácie, ktorému bolo pridelené číslo správneho konania (ďalej len „SK“) 0056/OK/2004 (ďalej len „zastavené konanie“).
V rámci zastaveného konania úrad zistil, že spoločnosti EAIB, EIC a SLKB sú podnikateľmi podľa § 3 ods. 2 zákona. Účastníkom zastaveného konania bol podnikateľ EIC a účastníkmi tejto koncentrácie boli podnikatelia EIC a SLKB.

Na základe plnomocenstva podnikateľa EAIB zo dňa 1. 10. 2004, udeleného Viktorom Popovičom, predsedom predstavenstva EAIB a Sentom Pennerom, členom predstavenstva EAIB, bola JUDr. Erika Csekes, advokátka, Advokátska kancelária Csekes, Világi, Drgonec a Spoločníci so sídlom Hlavná 48, 929 01 Dunajská Streda, pracovisko Sasinková 12, 811 08  Bratislava 1, splnomocnená na zastupovanie spoločnosti EAIB v celom rozsahu v konaní na úrade v súvislosti s nadobudnutím 70 % akcií spoločnosti SLKB. Ďalej JUDr. Erika Csekes bola splnomocnená na zastupovanie spoločnosti EAIB v každom konaní, ktoré môže vzniknúť v súvislosti s vyššie uvedeným nadobudnutím výlučnej kontroly.

Dňa 1. 5. 2004 nadobudol účinnosť zákon č. 204/2004 Z. z., ktorým sa mení a dopĺňa zákon č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon č. 204/2004 Z. z.“).

Podľa § 44a ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon 1“) právne vzťahy vzniknuté pred dňom nadobudnutia platnosti zmluvy o pristúpení SR k Európskej únii sa spravujú ustanoveniami tohto zákona 1; vznik týchto právnych vzťahov sa posudzuje podľa doterajších predpisov.
	Podľa § 44a ods. 2 zákona 1 konania na úrade začaté pred dňom nadobudnutia účinnosti zákona 1 sa dokončia podľa ustanovení zákona 1, ak nie je v zákone 1 ustanovené inak.

	Úrad v tomto rozhodnutí ako aj v celom správnom konaní o uložení pokuty za porušenie § 10 ods. 9 zákona vychádzal z informácií a podkladov, ktoré boli úradu predložené v zastavenom konaní ako aj zo skutočností známych úradu z jeho úradnej činnosti podľa § 32 ods. 2 správneho poriadku.

1.1 Forma koncentrácie

	Podľa § 9 ods. 1 písm. b) zákona koncentrácia je proces ekonomického spájania podnikateľov, ktorým je získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe predložených informácií a podkladov v zastavenom konaní úrad zistil, že podnikateľ EAIB je materskou spoločnosťou spoločnosti EIC, keďže vlastní 100 % akcií podnikateľa EIC.
	Mimoriadne valné zhromaždenie podnikateľa SLKB, ktoré sa konalo dňa 15. 12. 2003 (notárska zápisnica číslo N 1231/2003, NZ 120860/2003 zo dňa 15. 12. 2003), schválilo zvýšenie základného imania spoločnosti SLKB peňažným vkladom formou upísania nových akcií jediným upisovateľom podnikateľom EAIB. Podnikateľ EAIB upísaním nových akcií získal 70 % základného imania spoločnosti SLKB.

Úrad na základe Stanov spoločnosti SLKB platných odo dňa 15. 12. 2003 (ďalej len „Stanovy“) zistil nasledujúce: 
	Podľa čl. VIII ods. 1 Stanov valné zhromaždenie je najvyšším orgánom spoločnosti. Do jeho pôsobnosti patrí najmä:
f)    voľba a odvolanie členov predstavenstva, určenie a odvolávanie predsedu a podpredsedu predstavenstva;
g)   voľba a odvolanie členov dozornej rady spoločnosti SLKB;
m)  rozhodnutie o ďalších záležitostiach, ak ich Stanovy alebo všeobecne záväzné právne predpisy zverujú do pôsobnosti valného zhromaždenia.
	Podľa čl. X ods. 2, 3, 4 Stanov počet hlasov akcionára sa spravuje menovitou hodnotou jeho akcií. Na prijatie rozhodnutia valného zhromaždenia je potrebná dvojtretinová väčšina hlasov všetkých akcionárov. Rozhodnutia valného zhromaždenia sa prijímajú vo forme uznesenia valného zhromaždenia, ktorého úplné znenie sa uvedie v zápisnici z valného zhromaždenia.

	Podľa čl. XI ods. 1 Stanov predstavenstvo je štatutárnym orgánom spoločnosti SLKB. Je oprávnené konať v mene spoločnosti SLKB vo všetkých veciach. Predstavenstvo riadi činnosť spoločnosti a rozhoduje o všetkých záležitostiach spoločnosti SLKB, pokiaľ nie sú právnymi predpismi a Stanovami vyhradené do pôsobnosti valného zhromaždenia alebo dozornej rady spoločnosti SKLB. Predstavenstvo najmä:
d)   vykonáva uznesenia valného zhromaždenia;
h)   informuje valné zhromaždenie:
1. o výsledkoch podnikateľskej činnosti a o stave majetku spoločnosti za predchádzajúci rok,
2. o obchodnom pláne a finančnom rozpočte bežného roka schválenom dozornou radou.
Obchodný plán obsahuje najmä vymedzenie cieľov spoločnosti SLKB, prostriedky a formy dosiahnutia týchto cieľov a časový harmonogram. Finančný rozpočet je hodnotovým vyjadrením obchodného plánu. Osobitný dôraz treba klásť na oblasť investícií, marketingu, úverovej a finančnej politiky, inovácie výrobkov a personálnej politiky.
Podľa čl. XI ods. 3 Stanov členov predstavenstva volí a odvoláva valné zhromaždenie na dobu štyroch rokov. Valné zhromaždenie zároveň určí, ktorý z členov predstavenstva je predsedom predstavenstva a ktorý je podpredsedom predstavenstva.

	Podľa čl. XII ods. 1 a 2 Stanov dozorná rada je najvyšším kontrolným orgánom spoločnosti SLKB. Člen dozornej rady nesmie byť zároveň členom predstavenstva.
	Podľa čl. XII ods. 11 písm. a) Stanov dozorná rada posudzuje najmä písomnú informáciu predstavenstva o zásadných zámeroch obchodného vedenia spoločnosti na budúce obdobie, ako aj o predpokladanom vývoji stavu majetku, financií a výnosov spoločnosti, predkladanú najmenej raz do roka.
	Podľa čl. XII ods. 12 písm. e) Stanov dozorná rada schvaľuje na návrh predstavenstva obchodný plán a finančný rozpočet bežného roka.

Úrad zistil na základe notárskej zápisnice číslo N 1231/2003, NZ 120860/2003 zo dňa 15. 12. 2003 a Stanov, že dňa 15. 12. 2003 podnikateľ EAIB získal 70 %-ný podiel na základnom imaní podnikateľa SLKB, čím podnikateľ EAIB získal možnosť vykonávať rozhodujúci vplyv na činnosť podnikateľa SLKB s možnosťou rozhodovať o jeho strategickom obchodnom správaní, čím došlo k získaniu priamej kontroly podnikateľom EAIB nad podnikom podnikateľa SLKB.

Dňa 25. 3. 2004 sa konalo mimoriadne valné zhromaždenie podnikateľa SLKB (ďalej len „MVZ“). Z tohto MZV bola spísaná notárska zápisnica číslo N 173/2004, NZ 26138/2004 zo dňa 25. 3. 2004 (ďalej len „notárska zápisnica“), z ktorej je zrejmé, že podľa 10. bodu programu schvaľoval podnikateľský zámer a finančný plán spoločnosti SLKB na rok 2004 s výhľadom na rok 2005.
Z uvedeného vyplýva, že podnikateľ EAIB na MVZ rozhodoval aj o strategickom obchodnom správaní podnikateľa SLKB, čím podnikateľ EAIB vykonával hlasovacie a iné práva s cieľom ovplyvňovať súťažné správanie podnikateľa SLKB.

Podnikateľ EAIB predmetných 70 % akcií podnikateľa SLKB dňa 28. 4. 2004 na základe Zmluvy predal svojej priamej dcérskej spoločnosti EIC. Podnikateľ EIC túto skutočnosť oznámil úradu ako koncentráciu. Úrad v zastavenom konaní zistil, že bola naplnená skutková podstata § 9 ods. 8 písm. c) zákona, t. j. medzi právne samostatnými podnikateľmi EAIB a EIC, patriacimi do jednej ekonomickej skupiny založenej na vzťahoch kontroly, došlo k získaniu kontroly jedným podnikateľom EIC nad podnikom SLKB iného podnikateľa EAIB, t. j. že sa nejedná o koncentráciu podľa zákona.
V zastavenom konaní bolo vydané rozhodnutie číslo 2004/ZK/3/1/198 dňa 10. 11. 2004, právoplatné odo dňa 29. 11. 2004 (ďalej len „Rozhodnutie“), ktorým úrad podľa § 22 ods. 1 písm. d) zákona 1 v spojení s § 32 ods. 2 písm. c) zákona 1 konanie zastavil, pretože dôvod na konanie nebol daný.

Úrad v zastavenom konaní zistil, že podnikateľ EAIB získaním 70 % akcií podnikateľa SLKB má skutočné práva na vykonávanie kontroly nad týmto podnikateľom. Podnikateľ EAIB získal kontrolu nad podnikom podnikateľa SLKB a následne predajom akcií v rámci jednej ekonomickej skupiny presunul vlastníctvo akcií podnikateľa SLKB na svoju dcérsku spoločnosť EIC, pričom naďalej bude môcť uplatňovať práva kontroly prostredníctvom podnikateľa EIC.

2. Koncentrácia

Úrad ďalej zisťoval, či podnikateľ EAIB napĺňa podmienky uvedené v § 9 ods. 8 ods. a) zákona, ktorých splnenie by znamenalo, že hore uvedené získanie výlučnej kontroly podnikateľom EAIB nad podnikom podnikateľa SLKB podľa § 9 ods. 8 písm. a) zákona sa za koncentráciu nepovažuje. 

	Podľa § 9 ods. 8 ods. a) zákona sa za koncentráciu sa nepovažuje, ak banky, pobočky zahraničných bánk, iné finančné inštitúcie alebo poisťovne, ku ktorých bežným činnostiam patrí obchodovanie s cennými papiermi na vlastný účet alebo na cudzí účet, dočasne získajú cenné papiere s cieľom ich ďalšieho predaja, čo im umožňuje získať kontrolu nad podnikom iného podnikateľa alebo nad jeho časťou, ak nevykonávajú hlasovacie a iné práva s cieľom ovplyvňovať súťažné správanie podnikateľa alebo ak vykonávajú takéto hlasovacie práva iba z dôvodu prípravy predaja celého podniku alebo jeho časti alebo predaja cenných papierov za predpokladu, že taký predaj sa uskutoční do jedného roka odo dňa nadobudnutia cenných papierov; úrad na základe návrhu podnikateľa vydá rozhodnutie, ktorým môže predĺžiť jednoročnú lehotu v prípade preukázania, že predaj cenných papierov nebol v tejto lehote možný.

V § 9 ods. 8 písm. a) zákona stanovuje, že na to, aby sa nadobudnutie cenných papierov nepovažovalo za koncentráciu podľa § 9 ods. 1 zákona musia byť kumulatívne splnené štyri podmienky:

1.	Subjektom, ktorý cenné papiere nadobudol môže byť len banka, pobočka zahraničnej banky, iná finančná inštitúcia alebo poisťovňa.
2.	Cenné papiere musia byť nadobudnuté s cieľom ich ďalšieho predaja.
3.	Nadobúdateľ nesmie vykonávať hlasovacie práva vyplývajúce z vlastníctva cenných papierov s cieľom ovplyvňovať súťažné správanie sa podnikateľa; toto je prípustné iba v prípadoch vykonávania hlasovacích práv z dôvodu prípravy predaja celého podniku alebo jeho časti alebo predaja cenných papierov.
4.	Nadobúdateľ musí cenné papiere, ktoré mu umožňujú vykonávať rozhodujúci vplyv na činnosť podnikateľa, odpredať do jedného roka odo dňa ich nadobudnutia.

Získanie cenných papierov spoločnosťami, ktorých bežnými činnosťami sú transakcie a obchodovanie s cennými papiermi pre svoje potreby alebo pre potreby iných, nie je považované za koncentráciu, ak je toto nadobudnutie uskutočnené v rámci týchto obchodov a ak sú cenné papiere len dočasným vlastníctvom. Takýto podnikateľ, ktorý nadobudol kontrolu nad iným podnikateľom sa však musí zbaviť kontrolovaného podniku do jedného roka od dátumu jeho nadobudnutia, čo znamená, že musí znížiť svoj podiel v kontrolovanom podniku počas doby jedného roka prinajmenšom na takú úroveň, ktorá sa nepovažuje za kontrolu.

Ak nie je teda splnená ktorákoľvek z hore uvedených štyroch podmienok, a to či už pri nadobudnutí cenných papierov (napríklad chýba úmysel uvedený v bode 2 alebo sa nejedná o subjekt uvedený v bode 1), alebo nadobúdateľ poruší bod 3 (vykonáva hlasovacie práva s cieľom ovplyvňovať súťažné správanie sa podnikateľa) alebo poruší bod 4 (neodpredá tieto cenné papiere do jedného roka odo dňa ich nadobudnutia), nadobúdateľ stráca nárok na výnimku podľa § 9 ods. 8 písm. a) zákona a nadobudnutie predmetných cenných papierov sa považuje za koncentráciu podľa § 9 ods. 1 zákona. Okamihom vzniku koncentrácie bude deň, v ktorom nastala skutočnosť, na ktorej základe došlo k vzniku koncentrácie, teda v predmetnom prípade deň nadobudnutia 70 % akcií spoločnosti SLKB podnikateľom EAIB.

	Úrad teda ďalej vyzval podnikateľa EAIB, aby preukázal, že splnil podmienky na udelenie výnimky podľa § 9 ods. 8 písm. a) zákona.

V konaní o koncentrácii v liste, zaevidovanom pod číslom 4407/2004 dňa 20. 8. 2004, sa uvádza:
	„Vstup EAIB do spoločnosti SLKB súvisel s reštrukturalizáciou spoločnosti. EAIB bola veriteľom spoločnosti SLKB a kapitalizáciou svojej pohľadávky prostredníctvom nadobudnutia akcií spoločnosti SLKB bola znižovaná zadĺženosť spoločnosti. Cieľom reštrukturalizácie bolo a zostáva zabezpečiť predaj ozdravenej spoločnosti SLKB strategickému investorovi.“

	Ďalej úrad v konaní o koncentrácii vo výzve na doplnenie oznámenia koncentrácie číslo 4771/PMÚ SR/2004 zo dňa 14. septembra 2004 upozornil právnu zástupkyňu, že identifikoval získanie priamej kontroly podnikateľom EAIB nad podnikom podnikateľa SLKB prostredníctvom nadobudnutia 70 % akcií podnikateľa SLKB, ktorá podľa § 10 ods. 1 písm. b) zákona podlieha kontrole úradu a požiadal ju o preukázanie, že získanie 70 % akcií spoločnosti SLKB spoločnosťou EAIB nie je koncentráciou podľa § 9 ods. 8 písm. a) zákona.

	Právna zástupkyňa v liste, zaevidovanom úradom pod číslom 4890/2004 dňa 23. 9. 2004, uviedla:
	„Vstup EAIB do spoločnosti SLKB súvisel s reštrukturalizáciou spoločnosti, ktorá sa nachádzala vo vysokom zadĺžení, čo mohlo mať negatívny dopad pre jej prevádzkyschopnosť. EAIB bola veriteľom spoločnosti SLKB, ktorá evidovala voči spoločnosti vysoké pohľadávky.“
	„Kapitalizáciou pohľadávky EAIB prostredníctvom nadobudnutia akcií spoločnosti SLKB bola znižovaná zadĺženosť spoločnosti. Cieľom reštrukturalizácie bolo a zostáva zabezpečiť predaj ozdravenej spoločnosti SLKB strategickému investorovi.“
„Nadobudnutie 70 % akcií spoločnosti SLKB bankou EAIB nebolo uskutočnené s úmyslom získania trvalej kontroly v spoločnosti, ale za účelom jej ozdravenia súčasne s cieľom neskoršieho predaja zhodnotených akcií spoločnosti. Všetky úkony EAIB v spoločnosti SLKB boli uskutočňované za účelom ozdravovania spoločnosti v súvislosti s prípravou jej predaja. Doposiaľ nedošlo k predaju akcií spoločnosti SLKB, nakoľko sa nenašiel vhodný investor na kúpu týchto akcií.“
„Všetky úkony EAIB v spoločnosti SLKB boli uskutočňované za účelom ozdravovania spoločnosti v súvislosti s prípravou jej predaja.“
Záverom právna zástupkyňa uviedla, že sa nestotožňuje s tvrdením úradu, že nadobudnutie 70 % akcií spoločnosti SLKB bankou EAIB podlieha kontrole úradu, nakoľko získanie týchto akcií nebolo koncentráciou podľa § 9 ods. 8 zákona.

Pri posudzovaní, či podnikateľ EAIB splnil podmienky stanovené v § 9 ods. 8 písm. a) zákona úrad vzal do úvahy nasledovné:

Podnikateľ EAIB nadobudol 70 % akcií spoločnosti SLKB dňa 15. 12. 2003, pričom:

1.	V čase ich nadobudnutia podnikateľ EAIB spĺňal podmienku 1 - nadobúdateľom bola banka.
2.	Nie je zrejmé, či podnikateľ EAIB v čase ich nadobudnutia spĺňal podmienku 2, t. j. či v čase ich nadobudnutia podnikateľ EAIB získal akcie s cieľom ich ďalšieho predaja. Tým, že v konečnom dôsledku predal predmetné akcie nie strategickému investorovi, ako uvádza v listoch, zaevidovaných úradom pod číslom 4407/2004 dňa 20. 8. 2004 a 4890/2004 dňa 23. 9. 2004, ale svojej 100 %-nej dcérskej spoločnosti EIC neuskutočnil to, čo tvrdil, že akcie nadobudol za účelom ďalšieho predaja strategickému investorovi.
3.	Podnikateľ EAIB porušil podmienku 3 tým, že dňa 25. 3. 2004 na MVZ schválil podnikateľský zámer a finančný plán spoločnosti SLKB na rok 2004 s výhľadom na rok 2005, čím rozhodoval o strategickom obchodnom správaní sa podnikateľa SLKB, t. j. vykonával hlasovacie práva s cieľom ovplyvňovať súťažné správanie podnikateľa SLKB, pričom nepreukázal úradu že išlo o vykonávanie hlasovacích práv iba z dôvodu prípravy celého predaja cenných papierov.
4.	Podnikateľ EAIB dňa 28. 4. 2004 síce odpredal 70 % akcií spoločnosti SLKB, ale kupujúcim bola jeho dcérska spoločnosť EIC, ktorá dňa 30. 4. 2004 oznámila túto skutočnosť úradu ako vznik koncentrácie, ktorú úrad posudzoval v konaní o koncentrácii a vydal Rozhodnutie. Lehota na odpredaj akcií spoločnosti SLKB do jedného roka od ich nadobudnutia podnikateľom EAIB uplynula dňa 15. 12. 2004. Podnikateľ EAIB neoznámil úradu iný predaj akcií spoločnosti SLKB, ani nepožiadal úrad o predĺženie jednoročnej lehoty na predaj cenných papierov spoločnosti SLKB, čím porušil podmienku 4.

Vzhľadom na to, že podnikateľ EAIB porušil na MVZ podmienku 3 a neskôr aj podmienku 4, stratil nárok na výnimku podľa § 9 ods. 8 písm. a) zákona. Z tohto dôvodu nadobudnutie 70 % akcií spoločnosti SLKB podnikateľom EAIB je koncentráciou, ktorá vznikla v deň konania mimoriadneho valného zhromaždenia podnikateľa SLKB, kedy bolo prijaté uznesenie o zvýšení základného imania spoločnosti SLKB, t. j. 15. 12. 2003. Právnym titulom vzniku predmetnej koncentrácie je zápisnica z mimoriadneho valného zhromaždenia spoločnosti SLKB zo dňa 15. 12. 2003 (notárska zápisnica číslo N 1231/2003, NZ 120860/2003 zo dňa 15. 12. 2003).

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, pričom ide o získanie priamej kontroly podnikateľom EAIB nad podnikom podnikateľa SLKB, t. j. že sa jedná o koncentráciu podľa zákona.

2.1 Účastníci koncentrácie

Podľa § 25 ods. 3 zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. Účastníkom konania v prípade koncentrácie podľa § 9 ods. 1 písm. b) zákona je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Podľa § 10 ods. 11 zákona oznámenie koncentrácie podáva podnikateľ, ktorý získava kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že predmetnou koncentráciou podľa § 9 ods. 1 písm. b) zákona došlo k získaniu priamej kontroly podnikateľom EAIB nad podnikom podnikateľa SLKB. Z uvedeného vyplýva, že podnikateľom, ktorý získava kontrolu je EAIB a podľa § 10 ods. 11 zákona je účastníkom predmetného správneho konania.
Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkmi koncentrácie sú podnikatelia EAIB a SLKB.

2.2 Koncentrácia podliehajúca kontrole úradu

Ďalej úrad zisťoval, či boli splnené podmienky § 10 ods. 1 zákona, t. j. či táto koncentrácia podliehala kontrole úradu v čase jej vzniku.

Podľa § 10 ods. 1 zákona koncentrácia podlieha kontrole úradu, ak
a)	spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo 
b)	spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v SR.

Pričom podľa § 10 ods. 2 zákona spoločný obrat alebo spoločný podiel podľa § 10 ods. 1 je súčet obratov alebo súčet podielov
a)	účastníkov koncentrácie,
b)	podnikateľov, v ktorých účastník koncentrácie vlastní najmenej 50 % základného imania alebo má právo vykonávať najmenej polovicu hlasovacích práv, alebo má právo vymenovať najmenej polovicu členov orgánov podnikateľa, alebo má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	všetkých ostatných podnikateľov, v ktorých má podnikateľ uvedený v písmene c) práva uvedené v písmene b).
Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 167/2001 Z. z., ktorou sa ustanovujú podrobnosti o výpočte obratu.

Vzhľadom na to, že koncentrácia vznikla v deň, kedy bolo mimoriadnym valným zhromaždením podnikateľa SLKB prijaté uznesenie o zvýšení základného imania spoločnosti SLKB, t. j. dňa 15. 12. 2003, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, pričom pre podnikateľa SLKB je účtovným obdobím predchádzajúcim vzniku koncentrácie kalendárny rok 2002 a pre podnikateľa EAIB je účtovný obdobím predchádzajúcim vzniku koncentrácie obdobie od 1. 7. 2002 do 30. 6. 2003.

	Na základe informácií poskytnutých právnou zástupkyňou listami, zaevidovanými úradom pod číslami 4407/2004 dňa 20. 8. 2004 a 1589/2005 dňa 21. 3. 2005, úrad zistil, že spoločný obrat účastníkov koncentrácie EAIB a SLKB bol 813 173 070 Sk. Účastník koncentrácie EAIB dosiahol obrat 401 632 070 Sk a účastník koncentrácie SLKB dosiahol obrat 411 540 972 Sk.
Finančná pomoc v roku 2002, respektíve v období od 1. 7. 2002 do 30. 6. 2003 nebola poskytnutá ani jednému účastníkovi koncentrácie.

	Spoločný obrat účastníkov koncentrácie EAIB a SLKB bol vyšší ako 750 000 000 Sk a aspoň dvaja z účastníkov koncentrácie EAIB a SLKB dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie.
Na základe uvedeného úrad zistil, že boli splnené podmienky uvedené v § 10 ods. 1 písm. a) zákona, t. j. že sa jedná o koncentráciu, ktorá podliehala kontrole úradu podľa § 10 ods. 1 písm. a) zákona.

2.3 Oznámenie koncentrácie

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností.

Úrad posudzoval, či bola splnená povinnosť uvedená v ustanovení § 10 ods. 9 zákona. Úrad dospel k záveru, že relevantným dňom, ktorý je rozhodujúci pre začatie plynutia lehoty na oznámenie tejto koncentrácie, je deň, kedy bolo valným zhromaždením podnikateľa SLKB prijaté uznesenie o zvýšení základného imania spoločnosti SLKB, t. j. 15. 12. 2003. Tridsaťdňová lehota na oznámenie koncentrácie márne uplynula dňa 14. 1. 2004. Podnikateľ EAIB bol podľa § 10 ods. 9 zákona povinný túto koncentráciu oznámiť úradu, čo do dnešného dňa neurobil.

Na základe uvedeného úrad zistil, že podnikateľ EAIB porušil § 10 ods. 9 zákona tým, že úradu neoznámil koncentráciu - získanie priamej kontroly podnikateľom EAIB nad podnikom podnikateľa SLKB.

Vzhľadom na to, že dňa 1. 5. 2004 nadobudol účinnosť zákon č. 204/2004 Z. z., úrad zisťoval, či predmetná koncentrácia podlieha kontrole úradu podľa zákona 1 aj po 1. 5. 2004.

Podľa § 10 ods. 1 zákona 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona 1 celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).
Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona 1 v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu (ďalej len „vyhláška“).

Z informácií poskytnutých právnou zástupkyňou listom, zaevidovaným úradom pod číslom 1589/2005 dňa 21. 3. 2005, úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie rok 2002 bol 91 711 540 972 Sk, t. j. bol najmenej 1 200 000 000 Sk; prvý účastník koncentrácie EAIB dosiahol v SR celkový obrat 219 054 000 Sk a druhý účastník koncentrácie SLKB dosiahol v SR celkový obrat 40 771 478 Sk.
Finančná pomoc v roku 2002 nebola poskytnutá ani jednému účastníkovi predmetnej koncentrácie.
Aj keď spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, rok 2002 bol vyšší ako 1 200 000 000 Sk, ale ani jeden z účastníkov koncentrácie nedosiahol v SR obrat vyšší ako 360 000 000 Sk.
Úrad zistil, že neboli splnené podmienky uvedené v § 10 ods. 1 písm. a) zákona 1, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. a) zákona 1 od 1. 5. 2004.

	Keďže predmetná koncentrácia nepodliehala kontrole úradu podľa § 10 ods. 1 písm. a) zákona 1, úrad skúmal, či podlieha kontrole úradu podľa § 10 ods. 1 písm. b) zákona 1.
Aj keď jeden účastník koncentrácie EAIB dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie, no ďalší z účastníkov koncentrácie nedosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie, t. j. rok 2002.
Úrad zistil, že neboli splnené ani podmienky uvedené v § 10 ods. 1 písm. b) zákona 1, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. b) zákona 1 od 1. 5. 2004.

	Na základe uvedeného úrad zistil, že predmetná koncentrácia od 1. 5. 2004 nepodlieha kontrole úradu podľa § 10 ods. 1 zákona 1.

3. Konanie o pokute

	Úrad, listom číslo 2252/PMÚ SR/2005 zo dňa 19. 4. 2005 upovedomil podnikateľa EAIB prostredníctvom JUDr. Eriky Csekes, že dňom doručenia tohto listu podľa § 25 ods. 1 zákona 1 v nadväznosti na § 18 ods. 2 správneho poriadku začne správne konanie vo veci uloženia pokuty podľa § 38 ods. 1 zákona za porušenie § 10 ods. 9 zákona.
Za účastníka tohto správneho konania úrad určil podnikateľa EAIB.
Na základe doručenia tohto listu dňa 21. 4. 2005 začalo správne konanie vo veci uloženia pokuty podľa § 38 ods. 1 zákona za porušenie § 10 ods. 9 zákona pod číslom SK 0055/OK/2005. Podnikateľ EAIB bol týmto upovedomením súčasne vyzvaný, aby sa v lehote do 15 pracovných dní odo dňa doručenia tohto upovedomenia vyjadril k predmetu správneho konania.

3.1 Vyjadrenie účastníka konania

	Podnikateľ EAIB sa prostredníctvom JUDr. Eriky Csekes vyjadril k predmetu správneho konania listom, zaevidovaným úradom pod číslom 2970/2005 dňa 25. 5. 2005 (ďalej len „vyjadrenie“). Podnikateľ EAIB vo vyjadrení namieta:

„Podnikateľský zámer bol odobrený na valnom zhromaždení, aby stanovil jasné línie ďalšieho smerovania spoločnosti SLKB a s cieľom preukázania ďalšieho potenciálneho finančného rastu, a to v záujme prípravy predaja celého podniku alebo predaja cenných papierov spoločnosti SLKB strategickému investorovi. EAIB nehlasovalo o schválení podnikateľského zámeru spoločnosti SLKB, iba zobralo na vedomie informáciu o podnikateľskom zámere a finančnom pláne spoločnosti SLKB na rok 2004. Na podporu tohto tvrdenia uvádzame presné znenie uznesenia č. 12 prijaté na mimoriadnom valnom zhromaždení spoločnosti SLKB zo dňa 25. 3. 2004:“

„Mimoriadne valné zhromaždenie týmto berie na vedomie informáciu o podnikateľskom zámere a finančnom pláne spoločnosti na rok 2004 s výhľadom na rok 2005 v zmysle ods. 1 písm. ch) článku XI. IV. časti Stanov spoločnosti SLKB.“

	„Z uvedeného znenia uznesenia č. 12 je zrejmé, že spoločnosť EAIB tým, že hlasovala za prijatie predmetného uznesenia, v žiadnom prípade nemohla ovplyvniť súťažné správanie podnikateľa. Prijatie uvedeného uznesenia bolo v súlade so znením § 9 ods. 8 písm. a) zákona.
	Spoločnosť EAIB neporušila zákaz hlasovania na valnom zhromaždení uvedený v § 9 ods. 8 písm. a) zákona, keďže uvedené rozhodnutie bolo prijaté v súvislosti s plánovaným predajom spoločnosti SLKB strategickému investorovi, a preto spoločnosť EAIB hlasovaním na mimoriadnom valnom zhromaždení dňa 25. 3. 2004 uvedený zákaz neporušila, keďže tento zákaz sa nevzťahuje na hlasovanie v prípadoch vykonávania hlasovacích práv z dôvodu prípravy predaja celého podniku alebo jeho časti alebo predaja cenných papierov.
	Okrem toho prijatím uznesenia č. 12 na mimoriadnom valnom zhromaždení spoločnosti SLKB akcionári spoločnosti iba zobrali na vedomie informáciu o podnikateľskom zámere a finančnom pláne spoločnosti na rok 2004 s výhľadom na rok 2005 a týmto aktom vôbec neovplyvnili súťažné správanie podnikateľa SLKB.
	Eventuálne porušenie zákazu hlasovať podľa § 9 ods. 8 písm. a) zákona nemôže zakladať vznik povinnosti oznámiť úradu koncentráciu spätne ku dňa nadobudnutia akcií spoločnosti SLKB spoločnosťou EAIB, keďže takéto oznámenie je z povahy veci nemožné.“

3.2 Vyjadrenie úradu

Podnikateľ EAIB tvrdí, že na MVZ iba zobral na vedomie informáciu o tomto podnikateľskom zámere.
Úrad zistil, že v názve 10-teho bodu MVZ je jasne uvedené „Schválenie podnikateľského zámeru na nasledujúce obdobie (2004/2005)“. Podľa notárskej zápisnice na MVZ akcionári hlasovaním schvaľovali podnikateľský zámer spoločnosti SLKB na rok 2004 s výhľadom na rok 2005. Uznesenie č. 12 MVZ sa odvoláva na čl. XI ods. 1 písm. ch) Stanov spoločnosti SLKB platných odo dňa 25. 3. 2004 (ďalej len „Stanovy 1“). Podľa čl. XI ods. 1 písm. ch) Stanov 1 predstavenstvo informuje valné zhromaždenie o výsledkoch podnikateľskej činnosti za predchádzajúci rok a o obchodnom pláne a finančnom rozpočte bežného roka schválenom dozornou radou, pričom osobitný dôraz treba klásť na oblasť investícií, marketingu, úverovej a finančnej politiky, inovácie výrobkov a personálnej politiky. Vzhľadom na to, že MVZ sa konalo dňa 25. 3. 2004 predchádzajúcim rokom bol rok 2003, bežným rokom bol rok 2004 a rok 2005 bol výhľadovým rokom.
Podľa podnikateľa EAIB predstavenstvo o strategickom obchodnom správaní podnikateľa SLKB len informuje valné zhromaždenie, dozorná rada, ktorá je kontrolným orgánom ho schvaľuje a valné zhromaždenie, ktoré je najvyšším orgánom spoločnosti ho len „zobralo na vedomie“.
Úrad zistil, že ak by o strategickom obchodnom správaní podnikateľa SLKB rozhodovala dozorná rada, podľa Stanov valné zhromaždenie volí a odvoláva členov dozornej rady spoločnosti SLKB, čím akcionári, v tomto prípade podnikateľ EAIB, prostredníctvom hlasovania na valnom zhromaždení v konečnom dôsledku rozhodujú aj o strategickom obchodnom správaní podnikateľa SLKB.

Podnikateľ EAIB tvrdí, že neporušil zákon hlasovaním, keďže uvedené rozhodnutie bolo prijaté v súvislosti s plánovaným predajom spoločnosti SLKB strategickému investorovi a týmto aktom vôbec neovplyvnil súťažné správanie podnikateľa SLKB.
Úrad s tvrdením podnikateľa EAIB nesúhlasí, keďže získanie kontroly podnikateľa EAIB nad podnikom podnikateľa SLKB sa udialo na mimoriadnom valnom zhromaždení dňa 15. 12. 2003, plánovaný predaj spoločnosti SLKB strategickému investorovi sa mal uskutočniť do jedného roka, t. j. do 15. 12. 2004. Vzhľadom na to, že na MVZ akcionári hlasovali o podnikateľskom zámere spoločnosti SLKB aj s výhľadom na rok 2005, pričom podľa Stanov sa v podnikateľskom zámere osobitný dôraz kladie na strategické obchodné rozhodnutia spoločnosti SLKB, úrad naďalej trvá na tom, že hlasovaním na MVZ podnikateľ EAIB vykonával hlasovacie práva s cieľom ovplyvňovať súťažné správanie podnikateľa SLKB, čím porušil podmienku 3 na výnimku podľa § 9 ods. 8 písm. a) zákona.

Úrad požiadal právnu zástupkyňu listom číslo 690/PMÚ SR/2005 zo dňa 4. 2. 2005 a urgenciou číslo 1375/PMÚ SR/2005 zo dňa 11. 3. 2005, aby uviedla každú zmenu vlastníckej štruktúry spoločnosti SLKB od 4. 10. 2000 po súčasnosť. Právna zástupkyňa listom zo dňa 21. 3. 2005, zaevidovaným úradom pod číslom 1589/2005 dňa 21. 3. 2005, uviedla: „podiel na základnom imaní SLKB bol zmenený k 12. 2. 2004: FNM SR 30 %, EAIB 70 %“.
Z uvedeného vyplýva, že ešte dňa 21. 3. 2005 podnikateľ EAIB vlastnil 70 % akcií podnikateľa SLKB, pričom lehota na odpredaj akcií do jedného roka od ich nadobudnutia uplynula dňa 15. 12. 2004, no podnikateľ EAIB nepožiadal úrad o predĺženie jednoročnej lehoty na predaj cenných papierov spoločnosti SLKB, čím porušil podmienku 4 na výnimku podľa § 9 ods. 8 písm. a) zákona.
Podnikateľ EAIB dňa 28. 4. 2004 síce odpredal 70 % akcií spoločnosti SLKB svojej dcérskej spoločnosti EIC, čím sa jeho priama kontrola podniku podnikateľa SLKB zmenila na nepriamu kontrolu, no v konečnom dôsledku podnikateľ EAIB naďalej kontroluje podnik podnikateľa SLKB.

Podnikateľ EAIB tvrdí, že dočasne získal cenné papiere spoločnosti SLKB s cieľom ich ďalšieho predaja, a preto naplnil podmienky na výnimku podľa § 9 ods. 8 písm. a) zákona.
Úrad naďalej trvá na tom, že podnikateľ EAIB na mimoriadnom valnom zhromaždení dňa 15. 12. 2003 získal cenné papiere spoločnosti SLKB, čo mu umožnilo získať kontrolu nad podnikom podnikateľa SLKB tak, že naplnil podmienky na výnimku podľa § 9 ods. 8 písm. a) zákona, no vykonávaním hlasovacích práv na MVZ porušil podmienku 3 na výnimku podľa § 9 ods. 8 písm. a) zákona; ďalej dňa 28. 4. 2004 odpredaním týchto cenných papierov podnikateľovi EIC v rámci jednej ekonomickej skupiny ďalej porušil podmienku 4 na výnimku podľa § 9 ods. 8 písm. a) zákona neodpredaním týchto cenných papierov do jedného roka odo dňa ich nadobudnutia.

	Tak ako je už uvedené vyššie tým, že podnikateľ EAIB nesplnil všetky štyri podmienky na výnimku podľa § 9 ods. 8 písm. a) zákona, úrad považuje nadobudnutie 70 % akcií spoločnosti SLKB podnikateľom EAIB za koncentráciu podľa § 9 ods. 1 písm. b) zákona v spojení s § 9 ods. 4 písm. b) zákona.
	Nakoľko nadobudnutie cenných papierov nemalo iba dočasný charakter a podnikateľ EAIB neodpredal nadobudnuté akcie strategickému investorovi tak, ako uvádza v listoch, zaevidovaných úradom pod číslom 4407/2004 dňa 20. 8. 2004 a 4890/2004 dňa 23. 9. 2004, ale svojej 100 %-nej dcérskej spoločnosti EIC, a teda neznížil svoj podiel v kontrolovanom podniku SLKB počas doby jedného roka prinajmenšom na takú úroveň, ktorú zákon nepovažuje za kontrolu, nie je možné preukázať, že hlasovacie práva uplatnené podnikateľom EAIB na MVZ boli uplatnené iba z dôvodu prípravy predaja týchto cenných papierov.
	Úrad naďalej trvá na tom, že keď podnikateľ EAIB porušil podmienky na výnimku podľa § 9 ods. 8 písm. a) zákona, keďže nadobudnutie 70 % akcií spoločnosti SLKB podnikateľom EAIB bolo koncentráciou podľa § 9 ods. 1 písm. b) zákona v spojení s § 9 ods. 4 písm. b) zákona, bol podľa § 10 ods. 9 zákona povinný koncentráciu oznámiť úradu.

3.3 Odôvodnenie pokuty

Podľa § 38 ods. 1 zákona úrad za porušenie ustanovení § 4 ods. 1, § 5, § 8 ods. 6, § 10 ods. 9, § 25 ods. 4 a § 29 ods. 5 zákona uloží pokutu podnikateľovi do 10 % z obratu podľa § 10 ods. 3 zákona za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.
Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.
Podľa § 38 ods. 4 zákona predchádzajúcim uzavretým účtovným obdobím podľa § 38 ods. 1 zákona je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

S ohľadom na znenie § 38 ods. 1 zákona v nadväznosti na § 38 ods. 4 zákona úrad si listom číslo 690/PMÚ SR/2005 zo dňa 4. 2. 2005 a urgenciou číslo 1375/PMÚ SR/2005 zo dňa 11. 3. 2005 podľa §22 ods. 2 zákona vyžiadal od podnikateľa EAIB prostredníctvom JUDr. Eriky Csekes podklady a informácie potrebné na určenie výšky pokuty v predmetnom správnom konaní.
Podnikateľ EAIB prostredníctvom JUDr. Eriky Csekes doručil úradu požadované podklady a informácie potrebné na určenie výšky pokuty za porušenie § 10 ods. 9 zákona v predmetnom správnom konaní listom, zaevidovaný úradom pod číslom 1589/2005 dňa 21. 3. 2005.
Úrad zistil, že podnikateľ EAIB dosiahol za uzavreté účtovné obdobie predchádzajúce roku, v ktorom je vydané toto rozhodnutie, t. j. za rok 2004 (v prípade podnikateľa EAIB k 30. 6. 2004) obrat vo výške 10 582 000 EUR.
Podľa § 5 ods. 3 vyhlášky obrat podnikateľa vyčíslený v cudzej mene sa prepočíta na slovenské koruny devízovým kurzom Národnej banky Slovenska platným v posledný deň príslušného účtovného obdobia, t. j. kurzom 1 EUR = 39,946 SKK.
Po prepočítaní obratu podnikateľa EAIB na slovenské koruny, úrad zistil, že podnikateľ EAIB za rok 2004 dosiahol obrat 422 708 572 Sk.
Vzhľadom na vyššie uvedené, úrad uložil pokutu podnikateľovi EAIB do 10 % z obratu za rok 2004.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania ustanovení tohto zákona berie do úvahy jeho povahu, skutočný dopad na trh, a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné faktory, najmä opakované porušovanie tohto zákona tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania ustanovení tohto zákona, získanie majetkového prospechu v dôsledku porušenia ustanovenia tohto zákona alebo neplnenie dohody obmedzujúcej súťaž v praxi.

	Úrad prihliadol pri ukladaní pokuty podnikateľovi EAIB za porušenie § 10 ods. 9 zákona na nasledovné skutočnosti:

- vzhľadom na to, že od 1. 5. 2004 táto koncentrácia už nepodlieha kontrole úradu, celková dĺžka trvania porušenia § 10 ods. 9 zákona predstavovala 3,5 mesiaca (obdobie od navýšenia základného imania v spoločnosti SLKB, t. j. od 15. 12. 2003 do 30. 4. 2004);
- skutočný dopad na trh nepredstavoval obmedzenie hospodárskej súťaže vzhľadom na to, že predmetná koncentrácia od 1. 5. 2004 nepodliehala podľa § 10 ods. 1 zákona 1 kontrole úradu;
- jedná sa o prvé porušenie zákona podnikateľom EAIB;
- podnikateľ EAIB v priebehu správneho konania vo veci koncentrácie ako aj v priebehu predmetného správneho konania neodmietol spolupracovať s úradom.

Podľa § 38 ods. 8 zákona pokuty podľa § 38 ods. 1 a 4 môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení tohto zákona; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu ustanovení tohto zákona. 

V súvislosti s § 38 ods. 8 zákona úrad skúmal, či bola zachovaná subjektívna a objektívna premlčacia lehota obsiahnutá v tomto ustanovení zákona. Vzhľadom na to, že k začatiu správneho konania vo veci uloženia pokuty podľa § 38 ods. 1 zákona podnikateľom EAIB došlo dňa 21. 4. 2005 ako aj vzhľadom na to, že k predmetnému porušeniu zákona došlo neoznámením predmetnej koncentrácie do dňa 14. 1. 2004, úrad dospel k záveru, že subjektívna štvorročná ako aj objektívna osemročná lehota bola zachovaná.

4. Záver

	Podľa § 33 zákona úrad listom číslo 3348/PMÚ SR/2005 zo dňa 14. 6. 2005 podal účastníkovi správneho konania EAIB prostredníctvom JUDr. Eriky Csekes informáciu o záveroch prešetrovania vo veci uloženia pokuty podľa § 38 ods. 1 zákona za porušenie § 10 ods. 9 zákona, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

	Účastník správneho konania EAIB prostredníctvom JUDr. Eriky Csekes sa vyjadril k výzve pred vydaním rozhodnutia listom, zaevidovaným úradom pod číslom 3529/2005 dňa 24. 6. 2005, v ktorom naďalej trval na všetkých skutočnostiach, ktoré uviedol vo vyjadrení (viď. časť 3.1 vyjadrenie účastníka konania tohto rozhodnutia) a považuje za nedôvodné rozhodnutie úradu o uložení pokuty účastníkovi konania EAIB podľa § 38 ods. 1 zákona za porušenie ustanovenia § 10 ods. 9 zákona.

Úrad naďalej trvá na tom, že dňa 15. 12. 2003 podnikateľ EAIB získal priamu kontrolu nad podnikom podnikateľa SLKB, t. j. že sa jedná o koncentráciu podľa § 9 ods. 1 písm. b) zákona v spojení s § 9 ods. 4 písm. b) zákona (viď. časť 2. koncentrácia tohto rozhodnutia). Túto koncentráciu podnikateľ EAIB do dnešného dňa úradu neoznámil, čím porušil § 10 ods. 9 zákona.
Keďže účastník konania EAIB v liste, zaevidovanom úradom pod číslom 3529/2005 dňa 24. 6. 2005, v ktorom sa vyjadril k výzve pred vydaním rozhodnutia, neuviedol žiadne nové informácie ani podklady k predmetu tohto správneho konania a naďalej trvá na svojom predchádzajúcom vyjadrení, úrad trvá na stanovisku úradu k vyjadreniu účastníka konania, ktoré je uvedené v časti 3.2 vyjadrenie úradu tohto rozhodnutia.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	hlavný štátny radca -
	splnomocnenkyňa pre koncentrácie
Rozhodnutie sa doručuje:

JUDr. Erika Csekes
advokátka
Advokátska kancelária Csekes, Világi,
Drgonec & partners, s. r. o.
Sasinková 12
811 08  Bratislava 1